Балијан је најмлађи син Барисана од Ибелина и млађи брат Ига и Балдуина од Ибелина. Балијан је познат и као Балијан Млађи или Балијан II јер му је и отац био знан као Балијан. Балијан је подржавао Ремона III од Триполија током његовог регентства према малолетном Балдуину IV. Заједно са Балдуином учествовао је у великој крсташкој победи код Монт Жисара 1177. године. Балијан је исте године оженио Марију Комнин, удовицу краља Амалрика. Тако је постао очух јерусалимским принцезама Изабели и Сибили. Задобија господство Наблус које је било мираз Марије Комнин. Године 1179. Саладин заробљава Балдуина од Ибелина код Јаковљевог бунара. Балијан сакупља откуп за свога брата при чему је део новца добио од византијског цара Манојла Комнина.